《次韵天启戏为禅句之作》
宋代·余干

一片木柴投向釜，不是知音色如土。道途谩用运三车，根性终然资一雨。

相逢倘获个中人，涓滴何辞北驴乳。善才童子天质奇，抛官远遁修行苦。

果向北山曾遇人，便解捐书寻一语。而今脱却七斤衫，相见山山惟作舞。

秋闱何幸相握手，未厌夜深来叩户。莫愁客至将何待，困有眠床饥有俎。

作者简介：余干，字樗年（《同文馆唱和诗》卷一○晁补之《次韵樗年见贻》），毗陵（今江苏常州）人。神宗元丰五年（一○八二）进士（《咸淳毗陵志》卷一一）。哲宗元祐初与邓忠臣等同为考试官。今录诗十三首。